કુટિલ અંગ્રેજોએ આંદામાનના પોર્ટબ્લેરમાં દેશભક્ત ભારતીય સ્વાતંત્ર્યવીરો માટે ‘કાળાપાણી’ માટેનું આદર્શ સ્થળ (!) શોધી કાઢ્યું ! - ભારતની મુખ્ય ભૂમિથી સેંકડો કિ.મી. દૂર આવેલા આ સ્થળે ‘સેલ્યુલર જેલ’ ઊભી કરીને, વિશ્ર્વના ઇતિહાસમાં ક્રૂરતા ત્રાસદી-છાવણીમાં આ જેલને ફેરવી નાખવામાં આવેલી. આ જેલમાં સાવરકરજી સહિતના અનેક કેદીઓને જે અસહ્ય યાતનાઓ-અમાનવીય ઉત્પીડન અને મનોવેજ્ઞાનિક ત્રાસદી આપવામાં આવેલી એ જોતાં અંગ્રેજ શાસનને વિશ્ર્વના ક્રૂરતમ કુશાસકો તરીકે ઇતિહાસમાં સ્થાન મળવું જોઈએ, કારણ કે અંગ્રેજો તેમના ઘરઆંગણે તો લોકશાહીની, નાગરિક-સ્વાતંત્ર્યની, માનવ અધિકારોની મોટી મોટી ડંફાસ મારતા રહ્યા છે, પરંતુ બ્રિટિશ શાસને તેમનાં ભારત સહિતનાં સંસ્થોનામાં જે જુલ્મ વરસાવ્યો છે, તે લોકશાહી ઇતિહાસનું કલંકિત પ્રકરણ છે !